སྤྱི་ལོ་༡༩༩༢ལོར་འཕགས་ཡུལ་རྫོང་སར་བཤད་གྲྭར་ཞུགས་ཤིང་།མཁན་རིན་པོ་ཆེ་ངག་དབང་ཀུན་དགའ་དབང་ཕྱུག་ཡབ་སྲས་ཀྱི་ཞབས་ལ་བཏུག་སྟེ་གྲགས་ཆེན་བཅོ་བརྒྱད་ཆ་ལག་དང་བཅས་པར་སློབ་གཉེར་མཐར་ཕྱིན་པར་མཛད།གཞན་ཡང་སྤྱི་ལོ་༡༩༩༢ནས་༢༠༠༨བར་མཁན་རིན་པོ་ཆེ་ངག་དབང་ཀུན་དགའ་དབང་ཕྱུག་མདུན་ནས་ས་སྐྱ་བཀའ་འབུམ་དང་སྒྲུབ་ཐབས་ཀུན་བཏུས་ལ་སོགས་པ་དབང་ལུང་ཁྲིད་མན་ངག་ཕལ་ཆེ་བ་ཞུས།༸གོང་ས་སྐྱབས་མགོན་ཆེན་པོ།༸སྐྱབས་མགོན་གོང་མ་ཁྲི་ཆེན།སྐྱབས་རྗེ་ངོར་ཀླུ་ལྡིང་མཁན་ཆེན།སྐྱབས་རྗེ་བཅོ་བརྒྱད་ཁྲི་ཆེན།སྐྱབས་རྗེ་མཁྱེན་བརྩེ་རིན་པོ་ཆེ་སོགས་ཀྱི་ཞལ་སྔ་ནས་དུས་འཁོར་དབང་ཆེན་དང་གསུང་ངག་ལམ་འབྲས་དང་སྒྲུབ་ཐབས་ཀུན་བཏུས་སོགས་དབང་དང་གདམས་ངག་ཟབ་མོ་མང་དུ་ཞུས།ལྷག་པར་དུ་སྤྱི་ལོ་༢༠༡༦ལོར་༸སྐྱབས་མགོན་༸གོང་མ་ཁྲི་ཆེན་རྡོ་རྗེ་འཆང་ཆེན་པོ་མཆོག་ལ་ཁོང་ཉིད་ཀྱིས་གསོལ་འདེབས་ཞུས་པར་ལྟར་དཔལ་ལྡན་ས་སྐྱའི་ཐུན་མོང་མ་ཡིན་པ་གུར་མགོན་རྗེས་གནང་ལ་སོགས་པ་ཉེར་གཅིག་ཙམ་ཞུས།